La XI edició de la Fira del Motor supera la xifra dels 11 milions d'euros en vendes
22 maig 2024

## La XI edició de la Fira del Motor supera la xifra dels 11 milions d'euros en vendes22 maig 2024Última actualització: 22 maig 2024

![](../gestion/img/4dfeed5dfd920404c6d247bb42b77e764196de975c185770af49f6565da377b7.JPG)  
  

La **regidora delegada d'Economia i Empresa, Elena Moncho**, ha comparegut hui en roda de premsa amb el **gerent de Moll Motors, Víctor Moll**; la **gerent de Peumovil, María Fernández**, i el **representant de les firmes de vehicles d'ocasió, Salvador Pardo**, per fer un **balanç sobre la XI edició de la Fira del Motor de Gandia**, que es va celebrar del 3 al 5 de maig.  
  
Durant la roda de premsa, la regidora ha destacat que, amb més de 600 cotxes i 200 motos exposades, aquesta ha estat, sens dubte, la Fira que millors resultats ha obtingut des que es va començar a celebrar el 2013. _"Estem molt contents. Segons les dades dels expositors, el cap de setmana de la Fira es van vendre un total de 275 nous automòbils, 86 d'ocasió i 39 motos"_, ha assenyalat.  
  
A més, en les dues setmanes posteriors es van vendre 99 cotxes nous més, 8 d'ocasió i 52 motos. _"En total, **aquest any s'han comprat 468 cotxes i 91 motos**, cosa que ha suposat un impacte econòmic en el sector de gairebé **11 milions d'euros**"_, ha declarat Moncho, qui ha afegit que a aquesta xifra _"s'ha de sumar tot el que les persones, tant de fora com de la ciutat, es van gastar als hotels, restaurants, bars, botigues del centre històric, etc., durant les tres jornades"_.  
  
Fernández ha incidit en el fet que l'onzena edició va rebre molta gent de fora de la Safor. _"Vam invertir en publicitat fora de la comarca i ens ha donat molt bons resultats perquè va vindre molta gent d'altres zones com, per exemple, la Vall d'Albaida. Aquest és un aspecte molt beneficiós per a Gandia atés que els visitants es van gastar els diners als comerços de la localitat"_.  
  
Per part seua, Moll ha manifestat la seua alegria perquè _"tot va eixir a demanar de boca quan, a causa de l'ampliació de metres i als nous expositors, podrien haver-hi hagut problemes"_. A més, ha agraït a l'Ajuntament la seua _"valentia a l'hora d'apostar per fer més gran un esdeveniment així"_.  
  
També ha destacat que els vehicles d'etiqueta 0 i els d'etiqueta ECO han suposat un 37% de la quota de les vendes, _"xifra que ens posa per damunt de la mitjana nacional"_.  
  
Per finalitzar, Pardo ha posat en valor l'esforç dels concessionaris i l'Ajuntament a l'hora d'implicar-se la iniciativa. _"Gràcies a ells hi ha hagut més vendes. Estem molt contents perquè la gent ha vingut amb més ganes que mai de comprar i això ajuda a fer créixer la ciutat"_, ha acabat.